CELEX: 62022TN0246
Language: mt
Date: 2022-05-04 00:00:00
Title: Kawża T-246/22: Rikors ippreżentat fl-4 ta’ Mejju 2022 – PGTEX Morocco vs Il-Kummissjoni

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/77
            
         
      Rikors ippreżentat fl-4 ta’ Mejju 2022 – PGTEX Morocco vs Il-Kummissjoni
      (Kawża T-246/22)
      (2022/C 237/98)
      Lingwa tal-kawża: l-Ingliż
      
         Partijiet
      
      
         Rikorrent: PGTEX Morocco (Tanger, il-Marokk) (rappreżentanti: P. Vander Schueren u T. Martin-Brieu, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara r-rikors ammissibbli;
               
            
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2022/301 tal-24 ta’ Frar 2022 li jestendi d-dazju kumpensatorju definittiv impost bir-Regolament ta’ Implimentazzjoni tal-Kummissjoni (UE) 2020/776 fuq l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta (“GFF”) li joriġinaw mir-Repubblika tal-Poplu taċ-Ċina (“ir-RPĊ”) għall-importazzjonijiet ta’ GFF ikkonsenjati mill-Marokk, sew jekk humiex iddikjarati li joriġinaw mill-Marokk jew le, u li jtemm l-investigazzjoni dwar iċ-ċirkomvenzjoni possibbli tal-miżuri kumpensatorji imposti bir-Regolament (UE) 2020/776 fuq l-importazzjonijiet ta’ GFF li joriġinaw fl-Eġittu minn importazzjonijiet ta’ GFF ikkonsenjati mill-Marokk, sew jekk humiex iddikjarati li joriġinaw mill-Marokk jew le (1) (iktar ’il quddiem ir-“regolament ikkontestat”), sa fejn dan japplika għar-rikorrenti; u
               
            
                  —
               
               
                  tikkundanna lill-konvenuta għall-ispejjeż inkorsi mir-rikorrenti relatati ma’ dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv, ibbażat fuq l-allegazzjoni li l-konvenuta aġixxiet bi ksur tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra (il-“Ftehim ta’ Assoċjazzjoni”), aġixxiet bi ksur tal-Artikolu 33 tar-Regolament (UE) 2016/1037 (ir-“Regolament Bażiku”) u wettqet abbuż ta’ poter billi imponiet dazji kumpensatorji mingħajr ma ħadet inkunsiderazzjoni l-GFF ta’ oriġini Marokkina preferenzjali esportati mir-rikorrenti.
               
            
                  2.
               
               
                  It-tieni motiv, ibbażat fuq l-allegazzjoni li l-konvenuta naqset milli tagħti motivazzjoni, kisret id-drittijiet tad-difiża tar-rikorrenti, kisret id-dritt għal amministrazzjoni tajba, wettqet żbalji manifesti ta’ evalwazzjoni u aġixxiet bi ksur tal-Artikolu 28(1) u l-Artikolu 28(3) tar-Regolament Bażiku billi applikat fatti disponibbli kontra r-rikorrenti.
               
            
                  3.
               
               
                  It-tielet motiv, ibbażat fuq l-allegazzjoni li l-konvenuta wettqet żbalji manifesti ta’ evalwazzjoni, aġixxiet bi ksur tad-dritt għal amministrazzjoni tajba u bi ksur tal-Artikolu 23(1) tar-Regolament Bażiku billi qieset li ma kienx hemm raġuni valida biżżejjed jew ġustifikazzjoni ekonomika għall-istabbiliment tar-rikorrenti; u
               
            
                  4.
               
               
                  Ir-raba’ motiv, ibbażat fuq l-allegazzjoni li l-konvenuta wettqet żbalji manifesti ta’ evalwazzjoni u aġixxiet bi ksur tad-dritt għal amministrazzjoni tajba, tal-prinċipji ta’ nondiskriminazzjoni u ta’ ugwaljanza fit-trattament u tal-Artikolu 23(3) tar-Regolament Bażiku billi bbażat ruħha fuq il-konstatazzjoni li l-proċess ta’ manifattura mwettaq fil-Marokk jikkostitwixxi “operazzjoni ta’ assemblaġġ”, u
               
            
                  5.
               
               
                  Il-ħames motiv, ibbażat fuq l-allegazzjoni li l-konvenuta wettqet żbalji manifesti ta’ evalwazzjoni u aġixxiet bi ksur tal-Artikolu 23(3) ta-Regolament bażiku antidumping billi qieset li l-GFF tar-rikorrenti għadhom jibbenefikaw minn sussidji mogħtija lill-produtturi Ċiniżi ta’ GFF.
               
            
         (1)  ĠU 2022, L 46, p. 31.